Forslag til RÅDETS BESLUTNING om ændring af Rådets beslutning 95/408/EF om betingelserne for opstilling i en overgangsperiode af midlertidige lister over tredjelandsvirksomheder, hvorfra medlemsstaterne kan indføre visse animalske produkter, fiskerivarer og levende toskallede bløddyr, for så vidt angår gyldighedsperioden

(forelagt af Kommissionen)

BEGRUNDELSE

Rådets beslutning 95/408/EF om betingelserne for opstilling i en overgangsperiode af midlertidige lister over tredjelandsvirksomheder, hvorfra medlemsstaterne kan indføre visse animalske produkter, fiskerivarer og levende toskallede bløddyr [1], udløber den 31. december 2003.

[1] EFT L 243 af 11.10.1995, s. 17. Beslutningen er senest ændret ved forordning (EF) nr. 806/2003 (EUT L 122 af 16.5.2003, s. 1).

I Kommissionens forslag til Europa-Parlamentets og Rådets forordning om særlige bestemmelser for tilrettelæggelsen af den officielle kontrol af animalske produkter til konsum [2] foreslås en ny procedure for opstilling af listen over tredjelande og tredjelandsvirksomheder. Der foreligger snart en fælles holdning vedrørende forslaget, men det forventes ikke vedtaget før tidligst medio 2004. Perioden fra den 31. december 2003 frem til vedtagelsen og ikrafttrædelsen af forslaget bør derfor dækkes ind. Det er det, der er formålet med nærværende forslag.

[2] EFT C 262 E af 29.10.2002, s. 449.

For at give et billede af betydningen af beslutning 95/408/EF og behovet for at forlænge gyldigheden, indtil nye bestemmelser er vedtaget og trådt i kraft, kan det bemærkes, at beslutningen

- udgør retsgrundlaget for importbestemmelser for i alt 19 animalske produkter

- har betydning for importen fra ca. 120 tredjelande

- vedrører tilladelse til import fra over 16 000 virksomheder og fartøjer.

De bestemmelser, der skal erstatte beslutning 95/408/EF, findes i kapitel III i forslaget til Europa-Parlamentets og Rådets forordning om særlige bestemmelser for tilrettelæggelsen af den officielle kontrol af animalske produkter til konsum. Følgende kan især nævnes:

- Artikel 11 indeholder bestemmelser om proceduren for opstilling af listen over tredjelande

- Artikel 12 indeholder bestemmelser om proceduren for opstilling af listen over virksomheder

- Artikel 13 og 15 indeholder særlige krav i forbindelse med tilladelse af import af henholdsvis toskallede bløddyr og fiskevarer.

For at undgå en eventuel overlapning mellem bestemmelserne i beslutning 95/408/EF og bestemmelserne i den kommende kontrolforordning har Kommissionen forelagt Rådet et forslag [3] til direktiv om ophævelse af visse direktiver og om ændring af beslutning 95/408/EF. Også vedrørende dette forslag foreligger der snart en fælles holdning, og det forventes vedtaget samtidig med forslaget til kontrolforordning. I artikel 6 foreslås det, at beslutning 95/408/EF udløber, samtidig med at kontrolforordningen tages i anvendelse.

[3] Kommissionens forslag til Europa-Parlamentets og Rådets direktiv om ophævelse af visse direktiver om levnedsmiddelhygiejne og sundhedsbetingelser for produktion og afsætning af visse animalske produkter til konsum og om ændring af direktiv 89/662/EØF og 92/118/EØF samt beslutning 95/408/EF (Kommissionens oprindelige forslag offentliggjort i EFT C 365 E af 19.12.2000, s. 132).

Forslag til RÅDETS BESLUTNING om ændring af Rådets beslutning 95/408/EF om betingelserne for opstilling i en overgangsperiode af midlertidige lister over tredjelandsvirksomheder, hvorfra medlemsstaterne kan indføre visse animalske produkter, fiskerivarer og levende toskallede bløddyr, for så vidt angår gyldighedsperioden

RÅDET FOR DEN EUROPÆISKE UNION HAR -

under henvisning til Rådets beslutning 95/408/EF af 22. juni 1995 om betingelserne for opstilling i en overgangsperiode af midlertidige lister over tredjelandsvirksomheder, hvorfra medlemsstaterne kan indføre visse animalske produkter, fiskerivarer og levende toskallede bløddyr [4], særlig artikel 9,

[4] EFT L 243 af 11.10.1995, s. 17, senest ændret ved forordning (EF) nr. 806/2003 (EUT L 122 af 16.5.2003, s. 1).

under henvisning til forslag fra Kommissionen [5], og

[5] EUT C af , s. .

ud fra følgende betragtninger:

(1) Beslutning 95/408/EF udløber den 31. december 2003.

(2) I Kommissionens forslag til Europa-Parlamentets og Rådets forordning om særlige bestemmelser for tilrettelæggelsen af den officielle kontrol af animalske produkter til konsum [6] ("forordningen om tilrettelæggelse af den officielle kontrol") er der fastsat en ny procedure for opstilling af listen over tredjelandsvirksomheder, som skal erstatte bestemmelserne i beslutning 95/408/EF.

[6] KOM(2002) 377 endelig - EFT C 262 E af 29.10.2002, s. 449.

(3) Gyldigheden af beslutning 95/408/EF bør derfor forlænges for at dække perioden mellem beslutningens udløbsdato og ikrafttrædelsen af forordningen om tilrettelæggelse af den officielle kontrol.

(4) Beslutning 95/408/EF bør derfor ændres i overensstemmelse hermed -

VEDTAGET FØLGENDE BESLUTNING :

Artikel 1

I artikel 9 i beslutning 95/408/EF ændres "den 31. december 2003" til "den 31. december 2005".

Artikel 2

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand